กรณีศึกษา Luxshare บริษัทรับจ้างผลิตไอโฟน ที่ก่อตั้งโดยอดีตสาวโรงงาน
เธอคนนี้คือใคร Luxshare ก้าวขึ้นมาเป็นผู้ผลิต AirPods ได้อย่างไร ? ลงทุนแมนจะเล่าให้ฟัง
22 พ.ค. 2565

กรณีศึกษา Luxshare บริษัทรับจ้างผลิตไอโฟน ที่ก่อตั้งโดยอดีตสาวโรงงาน /โดย ลงทุนแมน
รู้หรือไม่ว่าแอปเปิล มีคู่ค้าทางธุรกิจมากถึง 197 บริษัท โดยบริษัทเหล่านี้ก็จะคอยผลิตชิ้นส่วน รวมถึงประกอบเป็นไอโฟน และไอแพด ซึ่งก็มีตั้งแต่ Samsung, LG, 3M และ Foxconn
โดยอีกบริษัทที่ก้าวขึ้นมาเป็นคู่ค้าคนสำคัญ ที่คอยผลิต AirPods โดยเฉพาะ มีชื่อว่า Luxshare Precision Industry บริษัทผลิตสินค้าอิเล็กทรอนิกส์สัญชาติจีน ที่ปัจจุบันก็ได้เข้ามาเป็นหนึ่งในผู้ผลิตไอโฟนให้กับแอปเปิลอีกด้วย
ที่น่าสนใจก็คือ บริษัทแห่งนี้ ถูกก่อตั้งโดยอดีตสาวโรงงานที่เคยนั่งทำงาน ในโรงงานประกอบไอโฟนที่ใหญ่สุดในโลก ของบริษัทที่ชื่อว่า Foxconn
ปัจจุบัน บริษัทของเธอ หรือ Luxshare กลายมาเป็นบริษัทที่มีมูลค่ากว่า 1.1 ล้านล้านบาท
โดยที่ตัวเธอเอง เคยได้รับการจัดอันดับให้เป็นเศรษฐินีอันดับ 2 ของประเทศจีน
เธอคนนี้คือใคร
Luxshare ก้าวขึ้นมาเป็นผู้ผลิต AirPods ได้อย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
สำหรับผู้ก่อตั้งธุรกิจประกอบ AirPods หรือบริษัท Luxshare นั้น มีชื่อว่าคุณ “Wang Laichun”
อย่างที่ได้เกริ่นไปแล้วว่า เธอเคยเป็นพนักงานในไลน์ผลิต หรือที่เราเรียกว่า สาวโรงงาน
โดยโรงงานดังกล่าว ถือเป็นโรงงานแห่งแรกของ Foxconn ที่ตั้งขึ้นในประเทศจีน
แม้ว่าคุณ Wang จะมีระดับการศึกษาเพียงชั้นมัธยมต้น 
แต่เธอก็สามารถไต่เต้า และก้าวขึ้นสู่ระดับผู้จัดการแผนกได้สำเร็จ 
ในเวลานั้น ถือเป็นตำแหน่งที่สูงที่สุด ของ Foxconn ฝั่งจีนแผ่นดินใหญ่
ต่อมาคุณ Wang ก็ได้ตัดสินใจลาออก หลังจากทำงานที่ Foxconn เป็นเวลากว่า 11 ปี 
เพื่อมาก่อตั้งโรงงานผลิตและประกอบสินค้าอิเล็กทรอนิกส์ร่วมกับพี่ชาย
ก่อนที่ต่อมาจะมีโอกาสได้เข้าซื้อกิจการ ที่ใกล้ล้มละลายแห่งหนึ่งในฮ่องกง มีชื่อว่า Hong Kong Luxshare
โดยเหตุผลที่คุณ Wang เข้าซื้อกิจการแห่งนี้ ก็เพราะว่า Luxshare เป็นโรงงานผลิตและประกอบสินค้าประเภทตัวเชื่อมต่อ สำหรับอุปกรณ์อิเล็กทรอนิกส์ ซึ่งเธอมีความเชี่ยวชาญทางด้านนี้อยู่แล้ว
เพราะเป็นระบบการผลิตแบบเดียวกันกับ Foxconn 
การเข้าซื้อธุรกิจที่มีโรงงานอยู่แล้ว จึงเป็นทางเลือกที่ใช้เงินในการลงทุนต่ำกว่า
และยิ่งธุรกิจที่คล้ายกันอย่าง Foxconn ที่กำลังไปได้ดี แต่ Luxshare กลับกำลังจะล้มละลาย 
เธอจึงมองว่าบริษัทแห่งนี้ ยังมีความสามารถในการดำเนินธุรกิจต่อไปได้
ในช่วงเวลาเดียวกันนั้น Foxconn ก็ได้เติบโตและมียอดคำสั่งซื้อเข้ามาเป็นจำนวนมาก จนเกินกว่าที่จะขยายกำลังการผลิตได้ทัน
ทำให้คุณ Terry Gou ผู้ก่อตั้ง Foxconn ซึ่งคุ้นเคยกับคุณ Wang อยู่แล้ว จึงได้ต่อสายตรงไปหา Luxshare ให้ช่วยเข้ามาเป็นซัปพลายเออร์ และรับงานจาก Foxconn ไปบางส่วน
แม้จะเป็นงานเพียงส่วนน้อยของ Foxconn และมีอัตรากำไรไม่มากนัก 
แต่นั่นก็ถือเป็นเนื้อชิ้นโตสำหรับ Luxshare ที่เพิ่งก่อตั้งบริษัทได้ไม่นาน
โดยในช่วงระหว่างปี 2007 ถึงปี 2009 รายได้ของ Luxshare กว่าครึ่งหนึ่ง เป็นยอดขายที่มาจาก Foxconn เพียงรายเดียว
อย่างไรก็ตาม คุณ Wang ไม่ได้คิดที่จะอาศัยร่มเงาของ Foxconn ไปตลอด
อีกทั้งการพึ่งพาลูกค้ารายใหญ่เพียงรายเดียว ถือว่าเป็นความเสี่ยงต่อธุรกิจ
ทำให้ Luxshare ให้ความสำคัญกับการพัฒนา และเพิ่มขีดความสามารถในการผลิตของบริษัทให้สูงขึ้นด้วย
ไม่นานนัก Luxshare ก็เริ่มเป็นที่รู้จัก และได้รับความไว้วางใจ จากแบรนด์สินค้าอิเล็กทรอนิกส์ในประเทศจีนหลายราย ให้เป็นผู้ผลิตสินค้าให้ อย่างเช่น Lenovo และ Asus
แต่สำหรับบริษัทเทคโนโลยีแล้ว ในเวลานั้นไม่มีใครน่าสนใจไปกว่า แอปเปิล ซึ่งทาง Foxconn ที่ได้สัญญาผลิตไอโฟน 1 จากสตีฟ จอบส์ ก็มีรายได้เติบโตขึ้น ตามยอดขายไอโฟนแบบก้าวกระโดด
จุดนี้เองที่ทำให้คุณ Wang วางเป้าหมายใหม่ ให้ไกลกว่าเดิม ด้วยการทำให้ Luxshare กลายเป็นหนึ่งในซัปพลายเออร์ให้กับแอปเปิล เช่นเดียวกับ Foxconn
ซึ่งหลังจากที่บริษัทสามารถจดทะเบียน ในตลาดหลักทรัพย์เซินเจิ้น ในปี 2010 ได้แล้ว Luxshare ก็ได้เข้าซื้อหุ้นและกลายเป็นผู้ถือหุ้นใหญ่ของ Liantao Electronics ผู้ผลิตชิ้นส่วนเชื่อมต่อของไอแพด นั่นทำให้ Luxshare ได้เข้ามาเป็นหนึ่งในซัปพลายเออร์โดยตรงให้กับแอปเปิลในที่สุด
จนกระทั่งในปี 2016 แอปเปิลก็ได้เปิดตัว AirPods หูฟังไร้สายรุ่นแรกของบริษัทขึ้นมา
แต่ทว่าผู้ผลิตเดิมประสบปัญหาในการผลิต ทำให้ส่งมอบสินค้าได้ไม่ทันตามกำหนดเวลา
Luxshare จึงได้รับโอกาสจากแอปเปิล ให้เข้ามาแก้ไขปัญหา ซึ่งบริษัทของคุณ Wang ก็สามารถแก้ไขปัญหาได้ทัน ในระดับที่สามารถส่งมอบสินค้า ได้ก่อนกำหนดเวลา
ตั้งแต่นั้นมา Luxshare จึงได้รับความไว้วางใจจากคุณทิม คุก ซีอีโอของแอปเปิลคนปัจจุบัน
และกลายเป็นซัปพลายเออร์หลัก ในการผลิตทั้ง AirPods รวมถึง Apple Watch อีกด้วย
ซึ่งนอกจากแอปเปิลแล้ว ก็ยังมีแบรนด์สินค้าอิเล็กทรอนิกส์ชื่อดัง อีกหลากหลายแบรนด์
ที่เป็นลูกค้าของ Luxshare เช่น Huawei, Lenovo และ Asus
และดูเหมือนว่าช่วงขาขึ้นของ Luxshare ยังไม่จบเพียงเท่านี้ เพราะไม่นานหลังจากได้รับเลือกให้เป็นผู้ผลิต AirPods
Wistron หนึ่งในผู้ผลิตไอโฟน ที่มีโรงงานผลิตทั้งในประเทศจีนและอินเดีย ได้ขายกิจการส่วนการผลิตที่ประเทศจีนให้กับ Luxshare
ซึ่งคาดการณ์กันว่า เนื่องจากเป็นความต้องการของแอปเปิลเอง ที่ต้องการกระจายความเสี่ยง ด้วยการเพิ่มจำนวนซัปพลายเออร์ในสายการผลิต
จึงผลักดันให้ Luxshare เข้ามาควบคุมการผลิตไอโฟนที่ประเทศจีน เพื่อแข่งกับ Foxconn ในตลาดไอโฟน ในขณะที่ Wistron จะโฟกัสกับส่วนการผลิตที่ประเทศอินเดียแทน
เมื่อมีเทคโนโลยีการผลิตอยู่ในมือ Luxshare ก็ได้กลายเป็นหนึ่งในผู้ผลิตไอโฟน จนทำให้ทุกวันนี้ Luxshare กลายเป็นคู่แข่งคนสำคัญของ Foxconn ไปแล้ว
ปัจจุบัน Luxshare มีรายได้มากกว่า 80% มาจากการผลิตและประกอบสินค้าอิเล็กทรอนิกส์
อย่างเช่น สมาร์ตโฟน, 5G เราเตอร์, สมาร์ตวอตช์, แว่นตา VR, หูฟัง และโดรน
ส่วนอีกราว 20% มาจากเทคโนโลยีทางด้านเครือข่ายการสื่อสาร และชิ้นส่วนเชื่อมต่ออิเล็กทรอนิกส์ในรถยนต์
หากเรามาดูผลประกอบการที่ผ่านมา
ปี 2019 รายได้ 3.2 แสนล้านบาท กำไร 2.4 หมื่นล้านบาท
ปี 2020 รายได้ 4.7 แสนล้านบาท กำไร 3.7 หมื่นล้านบาท
ปี 2021 รายได้ 7.9 แสนล้านบาท กำไร 3.6 หมื่นล้านบาท
รายได้เติบโตเฉลี่ย 57%
กำไรเติบโตเฉลี่ย 22%
ซึ่งเรียกได้ว่าเป็นการเติบโตแบบก้าวกระโดด 
ปัจจุบัน Luxshare กลายมาเป็นบริษัท ที่มีมูลค่ามากถึง 1.1 ล้านล้านบาท
โดยเมื่อไม่กี่ปีก่อน สำนักข่าวจีนก็ได้มีการประเมินว่าคุณ Wang มีทรัพย์สิน คิดเป็นมูลค่ากว่า 8.2 แสนล้านบาท และเป็นผู้หญิงที่รวยเป็นอันดับ 2 ของประเทศจีน
ก็ไม่น่าเชื่อเหมือนกันว่าเส้นทางของอดีตสาวโรงงานคนหนึ่ง จะมองเห็นถึงโอกาส และต่อยอดมันมาได้ไกลขนาดนี้
และที่น่าสนใจไม่แพ้กันก็คือ Foxconn ได้รับผลกระทบแค่ไหน
จากการเติบโตของ Luxshare อดีตพาร์ตเนอร์ที่ Foxconn เคยหยิบยื่นโอกาสให้
แต่วันนี้กลับกลายมาเป็นคู่แข่ง ที่กำลังอยู่ในสนามรบเดียวกัน..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-